**РЕПУБЛИКА СРБИЈА – ОПШТИНА РАЧА**

**СКУПШТИНА ОПШТИНЕ**

**Број: 020-131/2021-I-01**

**Дана: 29.11.2021. године**

На основу члана 20. став 1. тачка 1) Закона о локалној самоуправи (,,Сл. гласник РС“, бр. 129/07, 83/2014 - др. закон, 101/2016 - др. закон и 47/2018), члана 15. став 1. тачка 1) Статута општине Рача ("Сл. гласник општине Рача", број 3/2019), чланова 10., 11., 12., 17., 18., 23., 32., 34.,35. и 36. Закона о планском систему („Сл. гласник РС“, број 30/2018), чланa 13. Закона о безбедности саобраћаја на путевима („Службени гласник РС“, број 41/2009, 53/2010, 101/2011, 32/2013- одлука УС, 55/2014, 96/2015 – др. закон, 9/2016 – одлука УС, 24/2018, 41/2018, 41/2018 – др.закон, 87/2018, 23/2019 и 128/2020 – др закон), Плана развоја општине Рача за период 2021-2028 (“Службени гласник Општине Рача“, број 15/2021), Скупштина општине Рача, на предлог Општинског већа општине Рача, на седници одржаној дана 29.11.2021. године, донелa је:

О Д Л У К У

О ПРИСТУПАЊУ ИЗРАДИ СТРАТЕГИЈЕ БЕЗБЕДНОСТИ САОБРАЋАЈА НА ПУТЕВИМА ЗА ПЕРИОД 2021-2026. ГОДИНЕ

Члан 1.

Општина Рача приступа изради Стратегије безбедности саобраћаја на путевима за период 2021.- 2026. година.

Члан 2.

Под Стратегијом безбедности саобраћаја на путевима општине Рача (у даљем тексту: Стратегија ), у смислу ове одлуке, подразумева се плански документ који обухвата стратешко планирање, приступ безбедног система и координисани рад чији је циљ континуирано унапређење безбедности саобраћаја, праћење и ефикасно вредновање стања безбедности саобраћаја, на локалном нивоу.

Члан 3.

Ради спровођења ове одлуке, образује се радни тим за израду Стратегије који чине:

1. Јелена Стевановић, извршилац за јавне набавке и послове саобраћаја, координатор
2. Драгана Антонијевић, директор Јавног предузећа за управљање и развој инфраструктурних објеката, члан радног тима,
3. Анкица Станојевић, извршилац за локални економски развој, израду и праћење реализације пројеката, члан,
4. Снежана Маџић, шеф Одељења за привреду, пољопривреде, буџет и финансије,члан
5. Борко Петровић, секретар основне школе, члан тима
6. Катарина Петровић, наченик ПС Рача, члан тима,
7. Данијела Недељковић, комунални инспектор, члан тима
8. Тања Карић, ангажована за рад у Одељењу за привреду, пољопривреде, буџет и

финансије, члан.

Задатак радног тима је да административно и технички, са привредним субјектом који буде изабран у складу са Законским прописима, води целокупан процес израде Стратегије, организује процес израде Стратегије кроз фазе израде и процесе (консултације,објављивање, јавне расправе, форуми), са одређивањем рокова за спровођење фаза, формира потребан број подтимова за обављање одређених задатака и усмерава и прати процес израде Стратегије.

Привредни субјекат који буде изабран у складу са Законским прописима је носилац одговорности за израду Стратегије .

 Привредни субјекат и радни тим је у обавези да се приликом израде Стартегије придржава одредби Закона о планском систему („Сл. гласник РС“, број 30/2018) и да на званичном сајту општине Рача постави обавештење о отпочињању израде Стратегије.

Члан 4.

Савет за безбедност саобраћаја на путевима општине Рача, пружа радном тиму техничку помоћ током израде Стратегије и спровођењу задатака, кроз обезбеђење простора за рад, обезбеђење кадрове и достављањем свих званичних релевантних података и др.

Члан 5.

Током израде Стратегије биће организовани форуми за стручне и јавне расправе, округли столови и радионице, на којима ће се усаглашавати предложена решења. У њихов рад могу бити укључени и сви остали заинтересовани учесници, како би се обезбедила партиципација и транспарентност процеса одлучивања и правовремено обавештавање јавности.

Члан 6.

Са реализацијом задатака из члана 3. става 2. ове одлуке, радни тим и привредни субјекат ће отпочети одмах након ступања на снагу исте, а према динамици и роковима које сам одреди, водећи рачуна о року израде Стратегије .

Рок за израду Стратегије је 7 месеци од дана ступања на снагу ове одлуке.

Члан 7.

Средства за праћење процеса и израду Стратегије обезбедити из буџета општине, донација и других извора.

Члан 8.

Одлука ступа на снагу осмог дана од дана објављивања у ''Службеном гласнику општине Рача''.

Члан 9.

Сваки члан радног тима има право на накнаду за свој рад по седници у нето износу од по 5.000,00 динара.

О Б Р А З Л О Ж Е Њ Е

Правни основ за доношење ове одлуке садржан је у члану 20. ставу 1. тачки 1) Закона о локалној самоуправи (,,Сл. гласник РС“, бр. 129/07, 83/2014 - др. закон, 101/2016 - др. закон и 47/2018), члану 13. Закона о безбедности саобраћаја на путевима („Службени гласник РС“, број 41/2009, 53/2010, 101/2011, 32/2013- одлука УС, 55/2014, 96/2015 – др. закон, 9/2016 – одлука УС, 24/2018, 41/2018, 41/2018 – др.закон, 87/2018, 23/2019 и 128/2020 – др закон), члану 15. ставу 1. тачки 1) Статута општине Рача („Сл. гласник општине Рача“, бр. 3/19), којима је прописано да општина, преко својих органа, у складу сa Уставом и законом, доноси свој статут, буџет и завршни рачун, просторни и урбанистички план и програм развоја општине, као и стратешке планове и програме локалног економског развоја.

Члановима 10., 11.12.,17., 18., 23., 32., 34. ,35. и 36. Закона о планском систему („Сл. гласник РС“, број 30/2018), прописани су појам, садржина и процедура усвајања, допуне и мењања Стратегије, као и припрема извештаја о учинцима спровођења Стратегије, и обавеза спровођења јавне расправе пре подношења на разматрање и усвајање документа.

Планом развоја општине Рача за период 2021-2028, као мера 6.1.3. предвиђена је израда стратешких документа, студија и акционих планова од значаја за рада локалне самоуправе.

 Узимајући у обзир наведено, општина Рача приступа изради Стратегије безбедности саобраћаја на путевима општине Рача ,из потребе да систематским приступом дефинише стратешке циљеве, приоритете и пројекте који воде ка остварењу континуираног унапређења безбедности саобраћаја, праћење и ефикасно вредновање стања безбедности саобраћаја, на локалном нивоу.

 ЗАМЕНИК ПРЕДСЕДНИКА

 СКУПШТИНЕ ОПШТИНЕ РАЧА

 \_\_\_\_\_\_\_\_\_\_\_\_\_\_\_\_\_\_\_\_\_\_

 Срђан Марковић

Одлуку доставити:

* Председнику општине Рача;
* Општинском већу општине Рача;
* Начелнику Општинске управе општине Рача;
* Рачуноводству ОУ општине Рача;
* Члановима радног тима за израду Стратегије;
* Савету за безбедност саобраћаја;
* Архиви.